text: Eva Kjer Hansen gik af – ny minister afviser tillægsaftale
  06 marts 2016 kl. 17.21
  Den nye miljø- og fødevareminister Esben Lunde Larsen (V) afviser Konservatives ønske om en tillægsaftale til landbrugspakken.
  Konservative stemte for den omstridte landbrugspakke, der på grund af en strid om udregninger, kostede Eva Kjer Hansen (V) posten i Miljø- og Fødevareministeriet.
  Jeg ser ingen grund til at lave en tillægsaftale.
  
  Det konservative krav var efterfølgende, at der skulle komme en tillægsaftale, der ville tilgodese miljøet.
  Men regeringen har ved sin tiltrædelse lovet, at der efter Landbrugspakken kommer en naturpakke. De forhandlinger begynder i næste uge.
  Derfor afviser den nye miljø- og fødevareminister Esben Lunde Larsen nu, at der bliver lavet en egentlig tillægsaftale.
  - Jeg ser ingen grund til at lave en tillægsaftale. I stedet skal vi gå i gang med forhandlingerne om Naturpakken med det samme, siger Esben Lunde Larsen til TV SYD.
  Formanden for Konservative i Sydjyllands Storkreds, Kurt Bjørndal, svarer i TV SYD kl. 19.30 på, om det var værd at vælte Eva Kjer Hansen ned fra ministertaburetten.
  